《六歌 五羊城》
清代·方殿元

五羊城，我生之初犹太平。朱楼甲第满大道，中宵击鼓还吹笙。

南隅地僻昧天意，二王赫怒来专征。城中诸将各留命，百万蒸黎一日烹。

家家宛转蛾眉女，尽入王宫作歌舞。妙舞娇歌杂鬼哭，疮痍尚在重翻覆。

乱后遗黎又仳离，当日哀嫠更茕独。前秋奉母辞乡里，弟妹牵衣怜我姊。

日日高楼望母归，谁知魂返烽烟里。魂返烽烟不可知，灵輀倏忽滞三期。

何年得度梅关去，泣血浈江向南注。

作者简介：清广东番禺人，字蒙章，号九谷。康熙三年进士，历任山东郯城、江苏江宁知县。去官后携二子侨寓苏州，父子皆有诗名。有《九谷集》。